
Ministru kabineta noteikumi Nr. 357
Rīgā 2025. gada 17. jūnijā (prot. Nr. 24 8. §)
Grozījumi Ministru kabineta 2020. gada 14. aprīļa noteikumos Nr. 210 "Noteikumi par automātisko informācijas apmaiņu par ziņojamām pārrobežu shēmām"
Izdoti saskaņā ar likuma "Par nodokļiem un nodevām"
15. panta desmito daļu
· 1. Izdarīt Ministru kabineta 2020. gada 14. aprīļa noteikumos Nr. 210 "Noteikumi par automātisko informācijas apmaiņu par ziņojamām pārrobežu shēmām" (Latvijas Vēstnesis, 2020, 75., 136. nr.; 2023, 153. nr.) šādus grozījumus:
· 1.1. papildināt ar 3.9. apakšpunktu šādā redakcijā:
· "3.9. klients – starpnieks vai attiecīgais nodokļu maksātājs, kurš saņem pakalpojumus (tostarp palīdzību, padomu, konsultāciju vai norādījumus) no starpnieka, uz kuru attiecas pienākums glabāt profesionālo noslēpumu saistībā ar ziņojamu pārrobežu shēmu.";
· 1.2. izteikt 11. punktu šādā redakcijā:
· "11. Ja starpnieks ir advokāts un informācijas sniegšana par ziņojamo pārrobežu shēmu pārkāptu profesionālo noslēpumu, tas ir tiesīgs nesniegt attiecīgo ziņojumu, ja nekavējoties informē starpnieku, kas ir tā klients, vai, ja cita starpnieka nav, klientu, kas ir attiecīgais nodokļu maksātājs, par tā ziņošanas pienākumu atbilstoši šo noteikumu 10. punktam. Minēto atbrīvojumu advokāts ir tiesīgs izmantot tiktāl, ciktāl tas darbojas Latvijas Republikas Advokatūras likuma ietvaros.";
· 1.3. izteikt 25.1. apakšpunktu šādā redakcijā:
· "25.1. starpnieku (izņemot starpniekus, kuriem ir tiesības nesniegt ziņojumu saskaņā ar noteikumu 11. punktu) un attiecīgo nodokļu maksātāju identifikācija, tostarp vārds un uzvārds vai nosaukums, dzimšanas datums un vieta, nodokļu rezidence, nodokļu maksātāja identifikācijas numurs, ziņojumu sniedzošās personas loma saistībā ar pārrobežu shēmu un, ja attiecināms, attiecīgā nodokļu maksātāja saistītās personas identificējošā informācija;";
· 1.4. izteikt 25.3. apakšpunktu šādā redakcijā:
· "25.3. kopsavilkums par ziņojamās pārrobežu shēmas saturu, tostarp tās vispārzināmais nosaukums (ja tāds ir) un īss, vispārīgs apraksts par attiecīgo saimniecisko darbību vai shēmām, kā arī cita informācija, kas kompetentajai iestādei varētu palīdzēt novērtēt iespējamo nodokļu risku, neizpaužot informāciju, kura satur komercnoslēpumu vai dienesta noslēpumu, kas attiecas uz tirdzniecības procesu vai kura izpaušana būtu pretrunā ar sabiedrisko kārtību;";
· 1.5. izteikt 25.8. apakšpunktu šādā redakcijā:
· "25.8. jebkuru tādu citu personu identifikācija Eiropas Savienības dalībvalstī, kuras varētu ietekmēt ziņojamā pārrobežu shēma, norādot, ar kurām Eiropas Savienības dalībvalstīm šādas personas ir saistītas (attiecībā uz D kategorijas pazīmi šis apakšpunkts piemērojams arī saistībā ar jebkuru citu valsti vai teritoriju), un šo citu personu nodokļu maksātāja identifikācijas numuru, ja ir pieejams.";
· 1.6. papildināt ar 41. punktu šādā redakcijā:
· "41. Šo noteikumu 25.8. apakšpunktā minētais pienākums norādīt nodokļu maksātāja identifikācijas numuru stājas spēkā 2028. gada 1. janvārī.";
· 1.7. papildināt informatīvo atsauci uz Eiropas Savienības direktīvām ar 3. apakšpunktu šādā redakcijā:
· "3) Padomes 2023. gada 17. oktobra Direktīvas (ES) 2023/2226, ar ko groza Direktīvu 2011/16/ES par administratīvu sadarbību nodokļu jomā."
· 2. Noteikumi stājas spēkā 2026. gada 1. janvārī.

